रेप के बाद 12 साल की उम्र में मां बनी थी दलित, आरोपी छूटा, अब DNA टेस्ट की तैयारी

पटना. वह रेप विक्टिम है, लेकिन निर्भया नहीं है। वह दलित है, लेकिन रोहित वेमुला नहीं। ऐसे ही कई मामलों से भी गंभीर है उसका मामला, लेकिन किसी के लिए मुद्दा नहीं। न संसद में, न सड़क पर। क्योंकि वह ‘अकेली’ है। 12 साल की है। दलित है। बिन ब्याही मां बन चुकी है। गांव के ही एक लड़के पर रेप का आरोप है। बिहार के समस्तीपुर जिले के हाजीपुर- बाजितपुर बांध के उस पार गंगा की गोद में निकले टापूपर उसके साथ रेप हुआ था। उस दिन विक्टिम पिता के लिए खाना लेकर नाव से उस पार गई थी। पिता गेहूं की कटाई कर रहे थे। आरोपी पकड़ा गया, पर जुवेनाइल जस्टिस बोर्ड में आरोपों को नकारा...

- मामले आने के बाद आरोपी धरा गया। लेकिन जुवेनाइल जस्टिस बोर्ड में उसने आरोपों को नकार दिया। अदालत में वक्त पर चार्जशीट नहीं पहुंची। आरोपी जमानत पर छूट गया।

- सवाल है इस उम्र में ‘अकेली’ (काल्पनिक नाम) की ऐसी हालत किसने की? खेलने- कूदने की उम्र में उसे मां किसने बनाया? क्या उसे इंसाफ मिलेगा?

- मामले को देख रही बाल कल्याण समिति समस्तीपुर के चेयरमैन तेजपाल सिंह कहते हैं, ‘सच तो सामने आएगा ही।‘ लड़का आरोपों को नकारता रहा तो फिर कैसे?

- बकौल तेजपाल, ‘लड़का नहीं माना तो हम डीएनए टेस्ट कराएंगे। बच्ची, फिलहाल हमारे संरक्षण में है, हम मामले को तार्किक परिणति तक ले जाएंगे।‘‘अकेली’ अनपढ़ है।

- बातचीत में बमुश्किल हां, हूं में जवाब देती है। गर्दन झुकाए। बिना आंख में आंख मिलाए। कभी चहकती थी, अब कुछ ज्यादा बोल नहीं पाती। उसे डीएनए टेस्ट का मतलब भी पता नहीं।

- उसके कहे पर किसी को यकीन नहीं। उसे ही साबित करना होगा कि -हां, मेरे साथ गलत हुआ। जिसे मैं दुष्कर्म का आरोपी बता रही हूं वही मेरे बच्चे का बाप है।

जांच के लिए अब डीएनए टेस्ट

- टेस्ट के लिए नमूने, आरोपी और उसके बच्चे के लिए जाएंगे। फिर शुरू होगी दुष्कर्म से भी ज्यादा पीड़ादायक एक असहनीय प्रक्रिया।

- नतीजा आने तक रोजाना दुष्कर्म के अहसास जैसी। दिल्ली हाईकोर्ट में गवर्नमेंट प्लीडर कृष्ण नंदन कुमार कहते हैं कि यह अनोखा मामला है।

- सरकार को विक्टिम को हुनरमंद बनाना चाहिए ताकि वह आगे अपने पैरों पर खड़ी हो सके। बालिग़ होने तक बच्चे की परवरिश की जिम्मेदारी भी सरकार को ही निभानी चाहिए।

- फिलहाल बच्ची अपने बच्चे के संग निशांत गृह में है, बिल्कुल गुमसुम। वह किससे अपने दिल की बात कहे। उसकी मां मर चुकी है। बच्चेको जन्म देने में ही मां की मौत हुई थी, सालभर पहले।

- बाप, मेंटली चैलेंज्ड है। गांव में ही मजदूरी करता है। जिस दरवाजे मजदूरी करता है, उसी दरवाजे उसकी रात भी गुजरती है। तीन भाई बहनों में ‘अकेली’ सबसे बड़ी है।

- छोटी बहन छह साल की है। भाई चार साल का। परिवार गंगा के बांध पर बसा है। खर-पतवार की झोपड़ी ही घर है। संपत्ति के नाम पर एक चौकी और कुछ अल्युमीनियम के बर्तन हैं।

ख़त्म हो गया उसका बचपन

- पूजा स्थान है। वहां शिव-पार्वती की मूर्ति है। ‘अकेली’ की चाची बताती है कि बिटिया उन्मुक्त घूमती थी। गंगा नहाती थी। उसने एक दिन पेट दर्द की शिकायत की।

- हम उसे गांव के डॉक्टर के पास ले गए। डॉक्टर ने दूसरी ही बात बताई। बिटिया से पूछा तो कांपते हुए उसने गांव के एक लड़के का नाम लिया। पिछले साल 21 सितंबर को थाने में केस दर्ज हुआ।

- अस्पताल में जांच हुई तो वह पेट से थी। गर्भ, पांच माह का था। दर्ज एफआईआर में रेप के आरोपी की उम्र 14 साल लिखी है।

- पुलिस की तफ्तीश में स्कूल की जन्मतिथि 4 मई 1998 के आधार पर वह 17 साल से अधिक का निकला। पुलिस ने 15 अक्टूबर को चार्जशीट फाइनल कर दी।

- आरोपी पर रेप, पॉस्को, अनुसूचित जाति-जनजाति अत्याचार निवारण अधिनियम समेत तमाम धाराएं लगी हैं। इन धाराओं के बावजूद आरोपी को 22 दिसंबर 2015 को जमानत कैसे मिली?

आगे की स्लाइड्स पर पढ़ें : जुवेनाइल जस्टिस बोर्ड के लोक अभियोजक ने आरोपी को जमानत मिलने पर क्या कहा...